L'Ajuntament de Sagunt es posa a disposició de Salut Pública i està col·laborant en atendre les necessitats d'afectats de coronavirus a la Casa Nova
15 d’octubre 2020

![Imagen 2](/media/kg5db0nm/75_maq_img_7338.jpg)

L'alcalde de Sagunt, Darío Moreno, ha explicat este matí en roda de premsa que l'Ajuntament de Sagunt s'ha posat a disposició de la Conselleria de Salut Pública i està col·laborant en atendre les necessitats de les persones afectades per coronavirus a la Casa Nova.

  

Segons el primer edil, s'ha fet lliurament de material de seguretat i prevenció, com a mascaretes o gel hidroalcohòlic, a més d'equipament bàsic necessari per a una situació de pandèmia així com alimentació bàsica perquè estes persones, en la seua majoria migrants, **«****tinguen una convivència digna per als dies que han d'estar confinats atés que són gent en la seua majoria amb molt pocs recursos i que habitualment els pocs diners que generen treballant ho fan per a manar-lo a les seues famílies».**

  

D'altra banda, des de l'Ajuntament s'està gestionant un dispositiu comú entre la Policia Local, la Policia Nacional i la seguretat privada perquè hi haja un control d'entrades i ixides de la Casa Nova, ja que esta confinada, i així evitar la propagació del virus.

  

![](/media/0uflukqf/75_cuerpo_img_7341.jpg)  

El primer edil ha llançat un missatge de tranquil·litat a la ciutadania ja que malgrat que en els pròxims dies la incidència del virus a la ciutat serà una mica major pel brot detectat a la Casa Nova, aproximadament 30 test positius, la situació està controlada i localitzada i s'estan seguint les indicacions de les autoritats competents, així és que no existix una situació d'alarma a la ciutat i no es planteja des de Conselleria cap mesura excepcional. En este sentit, el primer edil ha declarat que **«continuarem en la posició de coadjuvants amb la Conselleria i continuarem esperant instruccions de la Conselleria per continuar posant en marxa totes les mesures i assegurar-nos que l'evolució és correcta».**

  

D'altra banda, l'alcalde també ha volgut enviar un missatge per evitar possibles situacions xenòfobes pel fet que este brot afecta a persones migrants. **«Sagunt és una ciutat acollidora i tenim a moltíssimes persones migrants entre els nostres veïns i veïnes, òbviament només una xicoteta part és a la Casa Nova, però la nostra ciutat és molt diversa i per tant seria molt trist que a més d'esta situació excepcional de coronavirus, generàrem situacions de tensió arran de qualsevol mena de comportament racista o xenòfob, per la qual cosa sol·licite comprensió per part de la ciutadania»**, ha manifestat l'alcalde.

  

Quant a la situació dins del Casa Nova, l'alcalde ha indicat que existix un protocol respecte als banys i les dutxes i que **«era molt important que es realitzara una desinfecció i, per això, se'ls ha donat els materials perquè la duguen a terme, però mentre hi haja positius dins de la Casa, no té sentit que fem una desinfecció completa de tota la instal·lació, allò que sí és important és que estiguen diferenciades les zones on estan els positius i els negatius per evitar contagis entre ells».**

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-es-posa-a-disposició-de-salut-pública-i-està-col-laborant-en-atendre-les-necessitats-d-afectats-de-coronavirus-a-la-casa-nova/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-es-posa-a-disposició-de-salut-pública-i-està-col-laborant-en-atendre-les-necessitats-d-afectats-de-coronavirus-a-la-casa-nova/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-es-posa-a-disposició-de-salut-pública-i-està-col-laborant-en-atendre-les-necessitats-d-afectats-de-coronavirus-a-la-casa-nova/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-es-posa-a-disposició-de-salut-pública-i-està-col-laborant-en-atendre-les-necessitats-d-afectats-de-coronavirus-a-la-casa-nova/)